ལུང་པའི་གཡས་ཕྱོགས་སུ་ཁྲོ་ཐུང་གི་བླ་རི་དང་།འདན་མའི་ཁྱུང་རི་སོགས་གཙོ་བོ་བྱས་པའི་རི་བོ་བཅུ་གཉིས་གྲལ་དུ་བསྒྲིགས་པ་དང་གཡོན་ཕྱོགས་སུ་དགྲ་ལྷ་ཞལ་དཀར་དང་།འབྲུ་དགའ་སྡེ་སོགས་ཀྱི་བླ་རི་རྔམ་ཞིང་བརྗིད་པ།མདུན་ཕྱོགས་སྤྲིན་དང་སྨུག་པའི་གསེབ་ནས་རྒྱལ་མོ་ཚ་བ་རོང་གི་བླ་རི་ཨ་མྱེ་རྒོད་ལྡེམས་ཀྲོང་ངེར་འགྱིང་ཞིང་།དེ་ནི་ཁུ་བོ་ཁྲ་རྒན་གྱི་བླ་རི་ཡིན་པར་བཤད་སྲོལ་འདུགའགྲམ་གྱི་གཙང་པོའི་གཡོན་ཟུར་དུ་གེ་སར་ཐེམ་སྐས་ཁང་བརྩེགས་གཉིས་ལ་ཉེ་བ་ཙམ་དང་འབྲུག་མོའི་ཐེམ་སྐས།གེ་སར་རྒྱལ་པོའི་ཞབས་རྗེས་དང་ལྷ་རྟ་རྐྱང་རྒོད་ཀྱི་རྨིག་རྗེས་གཏིང་ཟབ་པ།རྟ་སྒ་དང་ཏ་ལེན།ཉི་ཟླ་ཁ་སྤྲོད་ཀྱི་དབྱིབས་དང་མཚུངས་པའི་གེ་སར་དབུ་ཞྭ་དང་ལྷ་རྟ་རྐྱང་ལུའི་རྟ་ཕུར་ཕ་བོང་ནར་མོ་དགུང་ལ་རེག་པ།དཔའ་རྟུལ་ཁྲ་གླག་སྤྱང་གསུམ་དང་དགྲ་ལྷའི་ཝེར་མ་བཅུ་གསུམ་གྱི་འདྲ་གཟུགས།གཞན་ཡང་བྲག་རི་དང་ཕ་བོང་གི་ངོས་སུ་མཐོང་བ་ཙམ་གྱིས་ངོས་ཟིན་པའི་རི་མོ་དང་འདྲ་གཟུགས་སོགས་རང་བྱོན་ངོ་མཚར་བ་དུ་མ་འདུགཁང་རལ་ཐང་དུ་རྡོ་དཀར་པོ་གྲུ་བཞི་མ་མཆིག་ཡ་ལོ་ཙམ་དུ་མ་འདུག་ལ།བཤད་སྲོལ་དུ་དེ་ནི་གེ་སར་གྱིས་མཁར་ཆེན་པོ་ཞིག་བཞེངས་གྲབས་མཛད་ནས་སྦ་ལྕག་བསམ་པའི་དོན་འགྲུབ་ཀྱིས་རྫུ་འཕྲུལ་ངང་གནས་དེར་དེད་ཡོང་བའི་བཤད་སྲོལ་འདུག